Martin Ågerup, der er direktør i den borgerlig-liberale tænketank Cepos, lagde forleden en tankevækkende video op på sin facebookside. I videoen viser han på baggrund af beregninger lavet af Cepos, hvad velfærdsstaten egentlig koster en almindelig LO-familie.

Ågerups afsæt er, at man til venstre taler om gratis uddannelse, sundhed osv. Men som han formulerer det: »Velfærdsstaten er ikke gratis. Det er vanvittigt, at vi accepterer dette hemmelighedskræmmeri med vores egne penge«. I oplysningens tjeneste og med ordene »Her er beregninger, som det officielle Danmark ikke vil have, at du skal se«, viser han så, at en almindelig LO-familie, der tjener 59.600 kr. før skat, betaler 29.900 kr. om måneden for velfærdsstaten.

Det pædagogiske greb er, at Ågerup gennemgår hver enkelt post for LO-familien. F.eks. betaler LO-familien 4.400 kr. af indkomsten til uddannelse hver måned – heraf koster folkeskolen 1.800 kr., ungdomsuddannelser 700 kr., videregående uddannelser 600 kr. og SU 600 kr.